บัวหลวงเอาใจรายย่อยซื้อกองทุนขั้นต่ำ500บ.
บลจ.บัวหลวง ปรับลดขั้นต่ำซื้อหน่วยลงทุนเหลือ 500 บาท ส่งเสริมคนไทยเข้าถึงกองทุนง่ายขึ้น เริ่ม 15 พ.ค.นี้
15 พ.ค. 2558

บลจ.บัวหลวง ปรับลดขั้นต่ำซื้อหน่วยลงทุนเหลือ 500 บาท ส่งเสริมคนไทยเข้าถึงกองทุนง่ายขึ้น เริ่ม 15 พ.ค.นี้  
นางวรวรรณ  ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง หรือกองทุนบัวหลวง เปิดเผยว่า กองทุนบัวหลวงปรับลดขั้นต่ำของการซื้อหน่วยลงทุน เหลือแค่ 500 บาท  เริ่มตั้งแต่วันที่ 15 พ.ค. นี้ ยกเว้นกองทุนตราสารหนี้ชนิดระบุวันครบกำหนด  เพื่อให้คนไทยเข้าถึงการลงทุนได้ง่ายขึ้น 
ทั้งนี้ ในช่วง 3–5 ปี กองทุนบัวหลวงเห็นการตอบรับที่ดีจากนักลงทุนที่เข้ามาลงทุนกับกองทุนของบริษัท  โดยเฉพาะนักลงทุนรายย่อยที่มีจำนวนเพิ่มขึ้นอย่างรวดเร็ว ซึ่งแสดงให้เห็นว่าคนไทยจำนวนมากเริ่มหันมาหาโอกาสการลงทุนผ่านกองทุนรวมเพิ่มมากขึ้น ซึ่งการปรับลดเงินลงทุนขั้นต่ำเหลือแค่ 500 บาท นอกจากจะเปิดโอกาสการลงทุนแก่คนไทยแล้ว ยังเป็นอีกช่องทางหนึ่งที่จะยกระดับความรู้ความเข้าใจด้านการลงทุนผ่านกองทุนรวม ให้แพร่ขยายไปสู่คนไทยในวงกว้างและทุกระดับชั้นมากขึ้น
“เมื่อก่อนจะลงทุนกับเงินเพียง 500 บาท อาจจะทำได้แค่การฝากธนาคาร แต่ตอนนี้สามารถใช้กองทุนของเราเป็นอีกทางเลือกหนึ่ง ผู้ลงทุนรายย่อยสามารถลงทุนได้ง่ายขึ้น ลดข้อจำกัดเรื่องเงินลงทุนขั้นต่ำ และยังช่วยให้ผู้ลงทุนรายเดือนที่ต้องการกระจายการลงทุนไปยังหลายๆ กองทุนในคราวเดียวกัน โอกาสการลงทุนที่เปิดกว้างขึ้นจะช่วยให้ผู้ลงทุนได้เรียนรู้การลงทุนได้เร็วขึ้นผ่านการให้ความรู้ และการแนะนำการลงทุนที่เหมาะสม จากเจ้าหน้าที่ของกองทุนบัวหลวง”นางวรวรรณ กล่าว
นอกจากนี้กองทุนบัวหลวงภาคภูมิใจเป็นอย่างยิ่ง สำหรับความไว้วางใจจากนักลงทุน ซึ่งทำให้เรามีมูลค่าทรัพย์สินสุทธิเฉพาะของกองทุนรวมภายใต้การจัดการกว่า 4.86 แสนล้านบาท เมื่อวันที่ 8 พ.ค.ที่ผ่านมา